Aðalmælikvarði á afkomu vátryggingarekstrar er samsett hlutfall . Í sögulegu og alþjóðlegu samhengi hefur samsett hlutfall á íslenskum vátryggingamarkaði verið yfir 100% ef frá eru talin allra síðustu ár . Markmið TM er að samsett hlutfall sé til lengri tíma litið undir 95% . Með samsettu hlutfalli er yfirleitt átt við nettóhlutfallið eftir að tekið hefur verið tillit til endurtrygginga . Lagt er saman eigið tjónshlutfall og kostnaðarhlutfall . Eigið tjónshlutfall er eigin tjón deilt með eigin iðgjöldum , en þá er bæði búið að draga frá tjónum þann tjónakostnað sem fellur á endurtryggjendur og kostnað vegna endurtrygginga frá iðgjöldum . Kostnaðarhlutfall er kostnaður sem fellur á vátryggingarstarfsemina deilt með eigin iðgjöldum . Í sögulegu og alþjóðlegu samhengi hefur samsett hlutfall verið hátt á Íslandi . Undantekning frá því eru undanfarin ár þar sem hlutfallið hefur verið undir 100% en það hækkaði aftur á síðasta ári . Á Norðurlöndunum hefur samsetta hlutfallið sl. 20 ár verið um eða undir 90% en sú þróun hófst í kjölfar fjármálakreppunnar í upphafi tíunda áratugarins . Segja má að þá hafi myndast samhljómur um að vátryggingarstarfsemin ætti að standa undir rekstri tryggingafélaganna þannig að þau þyrftu síður að reiða sig á afkomu fjárfestinga til að skila eðlilegri arðsemi . Samsett hlutfall hækkar gjarnan á tímum verðbólgu þar sem verðlag hækkar frá því að iðgjöld eru greidd þar til bæta þarf tjón . Til að bregðast við þessu fjárfesta vátryggingafélög gjarnan í verðtryggðum verðbréfum sem skila hærri fjárfestingartekjum þegar verðbólga eykst . Það helst því oft í hendur að þegar afkoma af vátryggingum er slök fæst góð afkoma af fjárfestingum . Það sama á við þegar mikill hagvöxtur er í þjóðfélaginu líkt og um þessar mundir en þá eykst tjónatíðnin , t.d. vegna meiri umferðarþunga , og samsetta hlutfallið hækkar . Í örum hagvexti eykst virði hlutabréfa og þar með afkoma fjárfestinga vátryggingafélaganna . Marmið TM er að samsetta hlutfallið sé til lengri tíma undir 95% en lögð hefur verið áhersla á að bæta aðferðir í verðlagningu , áhættumati , endurtryggingum og almennum rekstri . TM hefur síðustu ár lagt mikla áherslu á að nýta nýjar tölfræðilegar aðferðir sem m.a. fela í sér greiningu á þekktum áhættuþáttum eins og aldri , fjölskyldusamsetningu og búsetu vátryggingartaka , til að bæta áhættutöku og verðlagningu . Þannig hefur félagið náð að bæta verulega samsett hlutfall sitt án þess að tapa markaðshlutdeild . Kostnaðarhlutfall Kostnaðarhlutfall er sá hluti rekstrarkostnaðar sem tilheyrir vátryggingarekstri , sem hlutfall af eigin iðgjöldum . Hjá TM er þessi kostnaður um 88% af heildarkostnaði félagsins en 12% kostnaðarins fellur til vegna fjárfestingarstarfsemi . Markmið félagsins er að kostnaðarhlutfall verði undir 20% en gjarnan er þetta hlutfall um 14 – 15% á hinum Norðurlöndunum . Er þar raunar miðað við brúttó hlutfall sem gefur lægri niðurstöðu . Hér ræður , eins og svo oft , óhagkvæmni vegna smæðar íslenska markaðarins auk þess sem opinberar álögur eru hér hærri en annars staðar , m.a. í formi fjársýsluskatts á laun . Langstærsti kostnaðarliður félagsins er laun og launatengd gjöld en sá liður vegur um 50% af heildarkostnaði . Vaxandi þáttur í rekstri TM er umboðslaunakostnaður vegna aukinnar sóknar á erlenda markaði og aukinnar sölu í gegnum ytri söluaðila . Markmið TM er að ná kostnaðarhlutfallinu undir 20% en félagið telur sig geta aukið iðgjöld án þess að hækka rekstrarkostnað í sama mæli . Kostnaðarhlutfall TM er með því lægsta sem þekkist hjá vátryggingafélögum hér á landi en stærri hluti iðgjalda TM er frá fyrirtækjum en hinna félaganna .